|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 2887 Αθήνα, 25/01/2021

**ΔΕΛΤΙΟ ΤΥΠΟΥ**

Το Εργατικό Κέντρο της Αθήνας καταδικάζει την προσπάθεια της κυβέρνησης να κλιμακώσει την καταστολή, την τρομοκρατία και τις διώξεις εναντίον των εργατικών αγώνων. Το νέο σχέδιο “διαχείρισης των συναθροίσεων”, επιδιώκει να βάλει νέα εμπόδια στις εργατικές κινητοποιήσεις σε συνθήκες που η πανδημία «σαρώνει» ακόμα και η κυβέρνηση δεν παίρνει κανένα μέτρο αντιμετώπισης, συσσωρεύοντας δικαιολογημένα τη λαϊκή οργή και τις αντιδράσεις των εργαζομένων αλλά και σε μια περίοδο που ετοιμάζεται να φέρει νέα αντιδραστικά μέτρα καταργώντας την πληρωμή των υπερωριών και επιβάλλοντας τη 10ωρη δουλειά, ιδιωτικοποιώντας την επικουρική ασφάλιση και μετατρέποντας τον ΟΑΕΔ σε νέο εργαλείο χρηματοδότησης των επιχειρηματικών ομίλων «προσφέροντας» δουλειά στους ανέργους με μισθούς έως και 200€

Στοχεύουν:

* Στο φακέλωμα κάθε συνδικαλιστικού στελέχους ή εργαζόμενου που θα οργανώνει κινητοποίηση. Κάθε συνάθροιση θα απαιτεί βεβαίωση του «οργανωτή» από το …TAXIS ώστε να έρχεται «ραβασάκι» με νέα πρόστιμα και να οδηγηθούν τα συνδικάτα και κάθε αγώνας σε οικονομική εξόντωση. Ειδικά μετά τα αμέτρητα παραδείγματα με τα κορονο-πρόστιμα σε συνδικαλιστές, απεργούς, σε εργάτες που δούλευαν υπερωρία ακόμα και αιμοδότες!
* Στην ενίσχυση των προϋποθέσεων για να φορτώνονται στα συνδικάτα και σε κάθε αγωνιστική κινητοποίηση δράσεις και ενέργειες που δεν έχουν καμία σχέση με το κίνημα.
* Στην επιβολή και στην Ελλάδα του «Γαλλικού Νόμου Καθολικής Ασφάλειας» που ανοίγει τον «ασκό του Αιόλου» για γενικό φίμωμα και κάθετη λογοκρισία εναντίον όποιου ΜΜΕ ή φωνής αμφισβητεί, καταγράφει και αποκαλύπτει την βαρβαρότητα των δυνάμεων καταστολής. Αφού δίνεται η δυνατότητα στην ΕΛΑΣ να παρεμβαίνει στο τι θα προβάλλεται στα ΜΜΕ, αλλά και στο τι, πώς και που θα μπορεί να καταγράφεται από τα ΜΜΕ με πρόσχημα την “*ανεμπόδιστη διεξαγωγή των αστυνομικών επιχειρήσεων”*.
* Στην διεξαγωγή ελέγχων προσώπων και ΙΧ, ακόμη και μακριά από το χώρο πραγματοποίησης συγκεντρώσεων, δηλαδή ουσιαστικά γενικό εκφοβισμό και τρομοκράτηση καθενός που έχει την πρόθεση να συμμετάσχει σε μια συγκέντρωση.
* Στην καλλιέργεια της αντιδραστικής και επικίνδυνης αντίληψης ότι οι κινητοποιήσεις και διαδηλώσεις είναι θερμοκήπια εγκληματικών ενεργειών.

Και αυτοί οι σχεδιασμοί της κυβέρνησης θα μείνουν στα χαρτιά. Δεν απαγορεύονται με διατάγματα η συνδικαλιστική δράση και οι αγώνες για τη ζωή και την επιβίωση της εργατικής τάξης!

**Το Δ.Σ.**